| Mosėdžio pilkapiai |
| --- |
| Mosėdžių pilkapių vaizdas iš šiaurės rytų pusės |
| 

Mosėdžio pilkapiaiMosėdžio pilkapiai

 |
| Koordinatės  | 

|  |
| --- |
| 56°09′57″š. pl. 21°33′37″r. ilg.﻿ / ﻿56.165815°š. pl. 21.560333°r. ilg.﻿ / 56.165815; 21.560333Koordinatės: 56°09′57″š. pl. 21°33′37″r. ilg.﻿ / ﻿56.165815°š. pl. 21.560333°r. ilg.﻿ / 56.165815; 21.560333 |

 |
| Vieta | Skuodo rajonas |
| Seniūnija | Mosėdžio seniūnija |
| Plotas | 17 880 m² |
| Naudotas | IX–V a. pr. m. e. |
| Žvalgytas | 1959, 1960, 1972, 1987, 2016 m. |
| Tirtas | 1973 m. |
| Registro Nr. | 16221, A475 |

**Mosėdžio pilkapiai** (valstybės saugoma regioninio reikšmingumo lygmens kultūros vertybė: unikalus kodas - 16221, senas vertybės kodas - A475, senas kultūros paminklų sąrašo Nr. AV2052) – pilkapynas pietvakarinėje Skuodo rajono savivaldybės teritorijos dalyje, Baksčiuose (Mosėdžio seniūnija), 10 m į vakarus nuo kelio Skuodas–Plungė, kairiajame Bartuvos krante.

Pilkapiai
---------

Įrengti pakilesnėje slėnio vietoje, kurios šiaurės pusėje stūkso 5 rekonstruotų pilkapių sampilai. Jų skersmuo 7–10 m, aukštis iki 1 metro. Aplinkui pilkapius auga jauni medeliai, o į rytus stovi anotacinis ženklas. 

1988 m. pilkapiai paskelbti vietinės reikšmės archeologijos paminklu, 1997 m. įrašyti į nekilnojamųjų kultūros vertybių registro archeologinių vietų sąrašą, 2005 m. pripažinti valstybės saugoma kultūros vertybe.

Teritorijos plotas 17 880 m².

Tyrimai
-------

1959 m. išaiškino, o 1960 m. topografinę nuotrauką darė Ignas Jablonskis. 1987 m. žvalgė Mokslinė metodinė kultūros paminklų apsaugos taryba (vadovas Bronius Dakanis), 2016 m. – Kultūros paveldo centras (Arūnas Strazdas, Jonas Balčiūnas, Algirdas Skrupskelis).

1960 m. užfiksuoti 8 pilkapiai, kurių skersmuo 7–18 m, aukštis – 80 cm. 1972 m. Mosėdžio kolūkis 3 pilkapius sunaikino, o kitų sampilus nuardė. Jų vietoje I. Jablonskis rado lipdytos keramikos ir degintinių kaulų. Padedant gydytojui Vaclovui Intui pilkapyno ardymas buvo sustabdytas, o 1973 m. Kretingos kraštotyros muziejus atliko tyrimus (vadovas I. Jablonskis). 

1973 m. ištirtas 120 m² plotas, kuriame aptikti 6 degintiniai žmonių kapai, surinkta lipdytų puodų šukių lygiu bei brūkšniuotu paviršiumi. Nustatyta, kad pilkapių pagrindai ir tarpai tarp pilkapių buvo išgrįsti akmenimis, o sudegintų mirusiųjų palaikai laidoti ant grindinio arba po juo iškastose duobelėse, suberiant juos į krūveles arba lipdytas urnas. Kapas aplinkui buvo apdedamas gulsčiais arba statmenais akmenimis, o virš jo sukraunamas akmenų sampilas.

Ištirti kapai datuojami V–IV a. prieš m. e. Suardytoje dalyje rasta I tūkstantmečio pr. m. e. degintinių kapų liekanų. 

Po tyrimų penki pilkapiai rekonstruoti.

Šaltiniai
---------

1. ↑  Kultūros vertybių registras: Mosėdžio pilkapių vieta
2. ↑  Bronius Dakanis, Algimantas Merkevičius, Gintautas Zabiela. Skuodo rajono archeologijos paminklų žvalgymas. - Archeologiniai tyrinėjimai Lietuvoje 1986 ir 1987 metais. - Vilnius, 1988. - P. 182
3. ↑  Ignas Jablonskis. Mosėdžio (Skuodo raj.) pilkapių kasinėjimai 1973 m. - Archeologiniai ir etnografiniai tyrinėjimai Lietuvoje 1972 ir 1973 metais. - Vilnius, 1974, p. 32–35

* Ignas Jablonskis. Kas atrasta Mosėdyje. - Mokslas ir gyvenimas. - 1973. - Nr. 3

Nuorodos
--------

* „Mosėdžio pilkapių vieta". Lietuvos Respublikos kultūros vertybių registras. Nuoroda tikrinta 2018-02-05.